Sterk yfirlýsing frá Leicester og Rodgers Brendan Rodgers heldur áfram hjá Leicester . AFP Brendan Rodgers er ekki á förum frá Leicester City því hann hefur nú skrifað undir nýjan samning sem knattspyrnustjóri félagsins og hann gildir til sumarsins 2025 , eða í fimm og hálft ár . Fyrri samningur hans átti að renna út sumarið 2022 . Rodgers , sem er 46 ára gamall Norður-Íri , hefur verið orðaður við Arsenal síðustu daga en nú er ljóst að hann ætlar að halda tryggð við Leicester , sem hefur blómstrað undir hans stjórn í vetur og er í öðru sæti ensku úrvalsdeildarinnar , átta stigum á eftir Liverpool . Rodgers tók við Leicester í febrúar en hann hafði þá stýrt Celtic í Skotlandi frá 2016 og unnið skoska meistaratitilinn og skoska bikarinn bæði tímabilin hjá félaginu . Áður stýrði hann Liverpool frá 2012 til 2015 , Swansea frá 2010 til 2012 og þar á undan Reading og Watford en þjálfaraferilinn hóf hann hjá Chelsea þar sem hann stýrði unglingaliðum félagsins í fjögur ár .